Twee vermeende stropers doodgeskiet in KNPSANparke sê twee vermeende stropers is doodgeskiet en een gewond na ŉ skietgeveg met lede van die weermag in die Kruger Nasionale Park. ŉ Woordvoerder, Reynold Thakhuli, sê die vermeende stropers is Donderdagmiddag naby Houtbos, in die suide van die park, deur lede van die weermag gekonfronteer waarna ŉ skietgeveg uitgebreek het. Die gewonde man is onder polisiewag in die hospitaal en sal binnekort ontslaan raak. ŉ Soldaat is ook lig beseer tydens die voorval. Thakhuli sê daar is beslag gelê op ŉ AK-47 en ŉ jaggeweer. Hy sê hulle probeer steeds vasstel of die vermeende stropers enige diere doodgemaak het hoewel daar nog geen karkasse in die onmiddellike area gevind is nie.